‘Tesourie sal nie pensioenfondse plunder nie’Dan Majila, uitvoerende hoof van PIC, Malusi Gigaba, minister van finansies en sy adjunk Sfiso Buthelezi Foto: Jonisayi Maromo/ANA Malusi Gigaba, minister van finansies, het Dinsdag mediaberigte verwerp wat beweer dat die Suid-Afrikaanse nasionale tesourie van plan is om geld uit die Openbare Beleggingskorporasie (PIC) te gebruik om die land se staatsbeheerde ondernemings te help. “Ek wil elke Suid-Afrikaner, elke pensioenhouer, die versekering gee dat hul pensioene veilig is, dat daar absoluut geen poging is om die pensioengelde vir gewetenlose redes te misbruik nie,” het Gigaba tydens ŉ perskonferensie by die tesourie in Pretoria gesê. “Ek wil ook nóg ŉ onwaarheid regstel, dat ek glo gesê het dat ons R100 miljard benodig om die staatsbeheerde ondernemings te help. Daar steek absoluut geen waarheid daarin nie.” Gigaba het verslaggewers toegespreek ná berigte dat die nasionale tesourie die PIC wil dwing om die R100 miljard te verskaf om verskeie staatsbeheerde ondernemings, wat in ŉ finansiële verknorsing is, te help – insluitend R12 miljard vir die SAL. Gigaba, sy adjunk Sfiso Buthelezi, wat ook die voorsitter is van die PIC, en die hoof van die korporasie wat staatsdiensamptenare se pensioengeld bestuur, het voor die perskonferensie vergader.